Diari Oficial de la Generalitat Valenciana


Sumari del DOGV 2692, del 20-02-1996 (1996/837509)

ORDRE de 14 de febrer de 1996, de la Conselleria de Treball i Afers Socials, per la qual es regulen diverses mesures de foment d'ocupació destinades a persones amb alguna capacitat reduïda o discapacitades, per a l'exercici de 1996.
----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/14/(1)/dof/vci/html**

### Dades del document

Número de DOGV
:   2692

Data del DOGV
:   20-02-1996

Secció del DOGV
:   DISPOSICIONS GENERALS

Número del document
:   1996/837509


Data del document
:   14-02-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 14 de febrer de 1996, de la Conselleria de Treball i Afers Socials, per la qual es regulen diverses mesures de foment d'ocupació destinades a persones amb alguna capacitat reduïda o discapacitades, per a l'exercici de 1996.   
L'ocupació és un bé escàs a la nostra comunitat. Encara ho és més en el cas de persones afectades per algun tipus de discapacitat.  
Per això, la Generalitat Valenciana assumeix com un dels seus compromisos principals desenvolupar mesures especials que contribuesquen a facilitar la inserció laboral de persones amb alguna capacitat reduïda. Aquestes mesures són complementàries d'aquelles altres (ajudes a la contractació) que es convocaran pròximament i que permetran també la integració de persones amb alguna capacitat reduïda en el mercat laboral ordinari.  
En aquesta ordre el que s'estableix són ajudes singulars que afavoresquen la integració de persones amb discapacitats en centres laborals especials, com els centres especials d'ocupació (Ordre de 10 d'abril de 1986, DOGV de 14 de maig), o l'establiment de les esmentades persones com a treballadors autònoms. Es fixen també ajudes per fomentar experiències, com la coneguda pel nom d'«Ocupació amb suport», que apunten a la integració final de persones amb discapacitat psíquica en el mercat laboral ordinari.  
Per això, i fent ús de les atribucions que em confereix l'article 35 de la Llei 5/1983, de Govern Valencià, i l'article 47.11 de la Llei d'Hisenda Pública de la Generalitat Valenciana,  
ORDENE  
Article 1. Objectiu i ajudes  
S'estableix, en l'àmbit de la Comunitat Valenciana, un programa dirigit a promoure i a facilitar la integració laboral de persones amb alguna capacitat reduïda.  
Les ajudes que integren aquest programa es destinaran a:  
a) Creació de llocs de treball en centres especials d'ocupació.  
b) Manteniment dels llocs indicats en l'apartat anterior.  
c) Facilitar l'establiment com a treballadors/es autònoms/es o pel seu compte persones que, sent descapacitats/des, romanguen en situació de desocupació.  
d) Altres iniciatives amb la finalitat d'integrar el treballador o la treballadora amb alguna capacitat reduïda en el mercat laboral. En queden excloses les «ajudes a la contractació», que es convocaran en una ordre diferent d'aquesta i a les quals es podran acollir també enguany en la Comunitat Valenciana els empresaris que utilitzen en unitats laborals no especials persones amb alguna capacitat reduïda.  
En aquesta ordre ens restringim a mesures especials, com la denominada «Ocupació amb suport». Per tal s'entén un programa de formació bàsica individualitzada en autonomia personal i aspectes instrumentals i culturals, la realització de pràctiques en empreses i la intenció d'aconseguir una ocupació normalitzada. Tot això mitjançant el suport i seguiment del formador o preparador laboral, el qual treballa pel compte d'una associació de discapacitats o d'una entitat de naturalesa anàloga (sempre sense ànim de lucre). El tècnic esmentat, en conseqüència, és aliè a l'empresa en què la persona discapacitada prestarà posteriorment els seus serveis.  
Article 2. Dotació pressupostària  
L'import global màxim per a la totalitat de les ajudes previstes en aquesta ordre és de 625 milions amb càrrec a la línia 4.01 (Integració laboral de minusvàlids), i de 75 milions amb càrrec a la línia 701 (Inversió en actius fixos creació ocupació) del programa 322.10 (Foment d'Ocupació) dels pressupostos de 1996.  
TíTOL I  
Centres especials d'ocupació  
Capítol I  
Sobre creació i manteniment de llocs de treball  
en centres especials d'ocupació  
Article 3. Creació de llocs de treball.  
Les ajudes recollides en aquest article tenen com a finalitat donar suport a projectes generadors d'ocupació, de caràcter estable, per a treballadors/es discapacitats/des, a través de la creació o ampliació de centres especials d'ocupació.  
A aquest efecte es podran concedir les següents ajudes:  
1. Subvencions a la contractació, en casos de projectes de reconegut interès social, en què la inversió en actius fixos siga un element de raonable consideració.  
2. Subvencions per a la reducció parcial d'interessos, fins a 6 punts, dels préstecs formalitzats amb les entitats de crèdit que tinguen subscrit a aquest efecte un conveni amb la Conselleria de Treball i Afers Socials o, si no n'hi havia, amb el Ministeri de Treball i Seguretat Social.  
Els préstecs tindran com a objecte el finançament dels projectes indicats en el punt anterior i les seues condicions i característiques seran les expressades en el conveni vigent en cada exercici.  
3. Subvencions per a assistència tècnica, entenent-hi per tal l'assessorament i/o formació empresarial, la realització d'estudis de viabilitat i organització, l'elaboració de projectes, l'assessorament comptable econòmico-financer, comercial i jurídic o estudis de mercat i, en general, totes les accions que faciliten la iniciativa empresarial.  
L'assistència tècnica podrà ser atorgada d'ofici quan, de l'estudi de l'expedient, se'n desprenga la necessitat, o podrà ser concedida a instància de part. L'import de la subvenció no podrà superar el 80% del cost de l'assistència tècnica quan es concedesca a instància de part i podrà assolir la totalitat si s'atorga d'ofici.  
Les subvencions anteriors (1, 2 i 3) no superaran, en conjunt, la quantia de 2.000.000 pessetes, per lloc de treball creat amb caràcter estable, tret de casos excepcionals en què expressament així s'autoritze.  
En aquells centres en què, per l'activitat econòmica que es desenvoluparà o per la classe o grau de discapacitat dels/les treballadors/es que s'hi integren es requeresca un pla formatiu especial, es podran concertar, inicialment, contractes d'aprenentatge de fins dos anys de durada. Idèntica opció es permetrà als centres en els casos d'ampliació de plantilla. En qualsevol cas, la contractació d'aprenentatge haurà de respectar els procediments i límits per a aquesta modalitat contractual recollits en el RD 2.317/1993, de 29 de desembre, i la resta de normes reguladores del contracte d'aprenentatge.  
Transcorregut el termini pactat, aquests contractes d'aprenentatge hauran de transformar-se en contractes de durada indefinida sense que, en cap cas, aquests llocs de treball puguen ser ocupats mitjançant nous contractes d'aprenentatge.  
Es podran concertar contractes de treball en la modalitat de baix rendiment, conformement amb l'article 12.c) del RD 1368/1985, de 17 de juliol, amb treballadors afectats de discapacitat psíquica, amb l'informe favorable emès pels tècnics dels centres d'orientació i diagnosi dependents de la Direcció General de Serveis Socials.  
Article 4. Manteniment de llocs de treball. Subvencions del cost salarial  
A fi de facilitar el manteniment dels llocs de treball, els centres especials d'ocupació podran accedir a les següents ajudes:  
1. Subvencions salarials, per un import màxim del 50% del salari mínim interprofessional vigent en cada moment, corresponents als llocs de treball ocupats per discapacitats/des que realitzen una jornada laboral ordinària.  
La subvenció corresponent als llocs de treball exercits per persones amb discapacitat que tinguen subscrit un contracte d'aprenentatge conformement amb el que indica l'article anterior, experimentarà una reducció proporcional a la jornada laboral pactada.  
Quan un treballador/a es trobe en situació d'incapacitat laboral transitòria i el centre complemente la seua retribució fins el 100 per 100 de la base reguladora, aquest serà creditor de l'ajuda salarial en la part proporcional a l'esmentat complement.  
2. Bonificació de la totalitat de l'aportació empresarial a la Seguretat Social, inclosa la corresponent a les contingències d'accidents de treball i malaltia professional i quotes de recaptació conjunta.  
Aquestes bonificacions seran deduïdes directament pels centres especials d'ocupació de les quotes que es liquidaran mensualment a la Seguretat Social, d'acord amb la normativa vigent en aquesta matèria.  
Article 5. Altres subvencions al manteniment  
Perquè els centres especials d'ocupació puguen escometre determinades actuacions destinades a la consecució del manteniment del nivell d'ocupació i a facilitar-ne l'estabilitat, podran accedir a:  
1. Subvencions per a l'adaptació de llocs de treball i eliminació de barreres arquitectòniques amb un límit del 80% del valor obtingut en multiplicar la quantia de 500.000 PTA pel nombre de treballadors/es discapacitats/des que formen part de la plantilla del centre.  
2. Subvencions per una sola vegada, destinades a sanejar i a equilibrar financerament i pressupostàriament el centres en els termes i condicions previstos en el Decret 2.273/85, de 4 de desembre, pel qual s'aprova el Reglament dels Centres Especials d'Ocupació, i l'Ordre Ministerial de 21 de febrer de 1986.  
3. Subvenció dirigida a equilibrar el pressupost d'aquells centres especials d'ocupació que no tinguen interès de lucre i que siguen d'utilitat pública i imprescindibles. Aquesta subvenció no podrà atendre resultats adversos derivats d'una gestió deficient a parer de l'administració.  
A aquest efecte, s'estimarà la concurrència d'utilitat pública en el centre especial d'ocupació quan aquest, pel seu objecte i finalitat, estiga dirigit exclusivament a la integració laboral i social de discapacitats.  
La imprescindibilitat del centre serà declarada per la Direcció General de Treball si en ell es presten els serveis a què fa referència l'article tercer del RD 2273/1985, de 4 de desembre, abans citat.  
Per a la concessió i determinació de la seua quantia caldrà demostrar suficientment la necessitat de la compensació econòmica.  
4. Subvencions per assistència tècnica, destinades primordialment a:  
- Contractació de personal de direcció, tècnic i/o de suport terapèutic.  
- Estudis de viabilitat, organització i diagnosi.  
- Auditories i informes econòmics.  
- Qualsevol altre que tinga com a finalitat elevar els nivells de productivitat i rendibilitat, així com procurar la prestació de serveis i l'ajust personal i social que requeresquen els/les treballadors/res discapacitats/des.  
L'assistència tècnica podrà ser atorgada d'ofici quan de l'estudi de l'expedient se'n desprenga la necessitat, o podrà ser concedida a instància de part. L'import de la subvenció no podrà superar el 80% del cost de l'assistència tècnica quan es concedesca a instància de part i podrà assolir-ne la totalitat si s'atorga d'ofici.  
5. Aquells centres que per garantir el manteniment del nivell d'ocupació o per incrementar la productivitat requeresquen ampliar la seua capacitat productiva o escometre projectes de modernització, sense tenir una incidència immediata en la creació de nous llocs de treball, podran accedir a una subvenció que facilite les inversions necessàries amb el límit del 80% del cost o de dos milions de pessetes per lloc de treball mantingut.  
Capítol II  
Sobre requisits dels centres especials d'ocupació  
Article 6. Requisits comuns  
Tots els centres especials d'ocupació que demanen les ajudes abans indicades hauran de reunir els requisits següents:  
- Estar qualificats i inscrits en el registre administratiu creat per l'Ordre de 10 d'abril de 1986, de la Conselleria de Treball i Afers Socials.  
- Haver realitzat, si s'escau, la justificació documental conformement amb l'indicat en l'article 5 de l'Ordre de 10 d'abril, abans citada.  
Article 7. Subvencions per creació de llocs de treball. Requisits.  
1. Per accedir a les ajudes indicades en l'article 3, els qui promoguen o siguen titulars dels centres especials d'ocupació hauran d'acreditar:  
- Que el projecte tinga viabilitat tècnica, econòmica i financera, cosa que s'acreditarà mitjançant la presentació de l'escaient estudi detallat.  
- Que el projecte supose la creació d'ocupació de caràcter estable.  
- Que els llocs de treball la creació dels quals se subvencione, siguen ocupats per discapacitats/des aturats/des inscrits en les oficines d'ocupació.  
2. En el supòsit de creació d'un centre especial d'ocupació promogut per alguna entitat que ja realitze una activitat econòmica, caldrà acreditar el compliment de les obligacions amb la Hisenda Pública i amb la Seguretat Social.  
Article 8. Ajudes per al manteniment de llocs de treball. Requisits  
- Per a la bonificació de quotes a la Seguretat Social, caldrà acreditar el compliment, en el termini i la forma escaients, de les obligacions que en matèria de cotització tenen els centres especials d'ocupació amb l'entitat gestora.  
- Per a la subvenció del cost salarial caldrà haver abonat el salari corresponent als treballadors del centres, cosa que s'acreditarà mitjançant l'aportació de les nòmines degudament firmades.  
- Per a la subvenció destinada a adaptar llocs de treball i a eliminar barreres arquitectòniques es justificarà la seua necessitat mitjançant l'escaient memòria i/o, si s'escau, un projecte tècnic en els termes de l'article 46.3 del text refós de la Llei d'Hisenda Pública de la Generalitat Valenciana.  
- Per a la subvenció destinada a equilibrar i a sanejar financerament els centres especials d'ocupació s'acreditarà que el centre, a més de tenir viabilitat tècnica, econòmica i financera, es troba en el moment de la sol·licitud en una situació financera tal que es pose en greu perill la seua subsistència i, per tant, el manteniment dels llocs de treball. Per a això caldrà presentar la documentació econòmica necessària (balanços, comptes d'explotació, ...) que permeta determinar la necessitat i quantia de l'ajuda que garantesca la reestructuració i viabilitat del centre.  
- Per a la subvenció destinada a equilibrar els pressupostos dels centres especials d'ocupació, a què fa referència l'article 5.3, cal acreditar:  
- Que el centre en qüestió és mancat d'ànim de lucre.  
- Que és d'utilitat pública.  
- Que els resultats adversos que es pretenen equilibrar no deriven d'una gestió deficient, a parer de l'administració.  
Capítol III  
Sobre el procediment que cal seguir per a la concessió   
d'ajudes a centres especials d'ocupació  
Article 9. Procediment general  
1. Les sol·licituds, dirigides al director general de Treball de la Conselleria de Treball i Afers Socials, seran formalitzades en exemplar triple, en els models que a aquest efecte editarà aquesta Conselleria, i les acompanyaran amb la documentació que s'estableix en els articles 10 i 11.  
2. La presentació s'haurà d'efectuar davant la direcció territorial de Treball de la província corresponent al domicili on s'ubique el centre, sense perjudici del que preveu l'article 38.4 de la Llei 30/92.  
3. La instrucció de l'expedient escaurà a la Direcció General de Treball. Quan la documentació estiga incompleta, es requerirà els/les interessats/des perquè, en un termini de 10 dies, reparen les faltes o adjunten els documents preceptius, amb l'advertència que, si no ho fan així, es considerarà que desisteixen en la seua petició i s'arxivarà sense més tràmit.  
Article 10. Ajudes a la creació de llocs de treball. Documentació.  
A les sol·licituds d'ajudes per a la creació de llocs de treball en centres especials d'ocupació, s'adjuntarà la documentació següent:  
- Identificació del/de la promotor/a o representant, en el cas de centre especial d'ocupació de nova creació.  
- Memòria detallada del projecte i antecedents, així com les fonts de finançament.  
- Factures proforma o pressupostos de les inversions que es realitzaran i/o, si s'escau, el projecte tècnic en els termes de l'article 46.3 del text refós de la Llei d'Hisenda Pública de la Generalitat Valenciana.  
- Relació de treballadors que es contractaran, dels quals caldrà acreditar la condició de discapacitat/da i la situació de desocupació.  
- Si escau, un certificat d'aprovació del préstec que se subvencionarà, expedit per l'entitat creditícia concedent.  
Article 11. Ajudes al manteniment de llocs de treball. Documentació  
Conformement amb el que disposa l'article 9, la documentació que s'haurà d'adjuntar a la sol·licitud serà, en cada cas, la següent:  
a) Bonificacions de quotes a la Seguretat Social:  
- Codi del compte de cotització del centre especial d'ocupació.  
b) Costos salarials.  
- Relació nominativa del personal amb discapacitat per als llocs de treball dels quals se sol·licita la subvenció.  
- Justificació de les retribucions percebudes pels/per les treballadors/res el mes anterior a la data de presentació de la sol·licitud.  
- En el supòsit de ser contractats/des temporalment, caldrà aportar els contractes de treball, les comunicacions d'alta en la Seguretat Social i l'acreditació de la discapacitat i de la situació de desocupació.  
c) Per a adaptació de lloc de treball.  
- Es presentaran els pressupostos i/o factures proforma de la inversió que es realitzarà i/o el projecte tècnic, si escau.  
d) Per a la subvenció de sanejament financer:  
- Memòria explicativa del desequilibri financer i el seu origen.  
- Estudi econòmico-financer de viabilitat.  
- Balanços i comptes d'explotació de previsió per als dos exercicis següents.  
e) Per a equilibri pressupostari:  
- Memòria explicativa de les necessitats econòmiques puntuals del centre.  
- Balanços i comptes d'explotació de previsió per als dos exercicis següents.  
Article 12. Termini de presentació.  
1. Per a la sol·licitud d'ajudes per creació de llocs de treball en centres especials d'ocupació, el termini de presentació serà el comprés entre l'endemà de la publicació d'aquesta ordre al DOGV i el 30 de setembre de 1996.  
2. Les sol·licituds d'ajudes per a manteniment de llocs de treball en centres especials d'ocupació indicades hauran de formalitzar-se durant els 30 dies naturals següents al de la publicació d'aquesta ordre al DOGV, llevat que el centre no haja iniciat encara les activitats, i en aquest cas, el termini màxim per a la petició d'aquestes ajudes serà d'un mes a partir d'aquest moment.  
3. En el supòsit d'ampliació de plantilla, la sol·licitud d'ajuda respecte dels nous treballadors es realitzarà en el termini assenyalat, comptador a partir de la seua data de contractació.  
Capítol IV  
Sobre resolució i pagament de les ajudes  
a centres especials d'ocupació  
Article 13. Resolució i pagament d'ajudes  
El director general de Treball, per delegació del conseller de Treball i Afers Socials, adoptarà una resolució motivada en el termini màxim de 45 dies hàbils des de la data de presentació de la sol·licitud, transcorregut el qual sense que se n'haurà produït una resolució expressa, s'entendrà estimada. Per donar efectivitat a l'acte presumpte, caldrà procedir d'acord amb el que disposa l'article 44 de la Llei 30/1992, RJ-PAC.  
Les subvencions es faran efectives en els següents termes.  
a) Creació de llocs de treball.  
1. Les subvencions establertes en els punts 1 i 3 de l'art. 3r se satisfaran:  
- Un 40 per cent immediatament a la concessió, amb l'acreditació prèvia de les contractacions realitzades i les inversions materialitzades que, en tot cas, no seran inferiors al 40 per cent de les indicades en el projecte. Si no n'hi ha, caldrà formalitzar un aval bancari per l'import que cal pagar.  
- Un 20 per cent s'abonarà després de justificar l'aplicació dels fons lliurats anteriorment i de la formalització prèvia d'un aval bancari per l'import que escaiga a aquest percentatge, tret que ja hagués estat formalitzat un aval suficient per atendre la quantitat esmentada.  
- La resta de la subvenció concedida s'abonarà quan el beneficiari justificarà el compliment de l'objecte de la subvenció.  
L'aval bancari no podrà ser cancel·lat fins que l'interessat no haurà justificat els fons percebuts corresponents al 20 per cent.  
Els percentatges de pagament establerts podran ser modificats a l'alça per a cada supòsit, amb un acord motivat previ del Consell.  
2. Les subvencions financeres a què es refereix el punt 2 de l'article 3r. seran endossades d'una sola vegada a l'entitat financera corresponent i es destinaran a l'amortització del principal, en els termes dels convenis que se subscriuran a aquest efecte.  
b) Manteniment de llocs de treball. Ajudes salarials.  
1. El pagament de la subvenció es realitzarà per quartes parts, amb la justificació prèvia de les nòmines satisfetes trimestralment.  
2. La documentació haurà d'estar en poder de la Direcció General de Treball abans del desè dia del mes següent al del venciment del trimestre.  
c) Altres ajudes al manteniment.  
1. Les subvencions regulades en els punts 1 i 5 de l'article 5è se satisfaran en els següents termes:  
- Un 15 per cent es lliurarà immediatament a la concessió, amb la formalització prèvia d'un aval bancari per l'import que cal pagar.  
- La quantia restant s'abonarà contra la presentació de factures i/o certificacions d'obra, corresponents a les inversions efectivament realitzades, en els termes de l'article 47 bis, 1, apartat d) del text refós de la Llei d'Hisenda Pública de la Generalitat Valenciana.  
L'aval bancari no podrà ser cancel·lat fins que el beneficiari no haurà justificat els fons percebuts, corresponents al primer lliurament del 15%.  
2. Les subvencions establertes en els punts 2 i 3 de l'article 5è d'aquesta ordre es lliuraran d'una sola vegada en la seua concessió.  
3. Les subvencions a què es refereix el punt 4 de l'article 5è es lliuraran:  
- Quan es tracte de costos salarials, en els termes establertes en l'apartat b) 1 d'aquest article.  
- En els casos en què la subvenció tinga per finalitat sufragar els costos d'estudis, informes o auditories, es farà efectiu un 40 per cent d'aquesta amb la presentació prèvia del contracte d'assistència, i la part restant a la finalització de l'acció objecte de l'ajuda.  
TíTOL II  
Ocupació autònoma  
Capítol I  
Sobre el foment de l'ocupació autònoma  
Article 14. Ocupació autònoma.  
Les persones amb alguna capacitat reduïda que, estant en situació de desocupació, desitgen establir-se com a treballadors/es autònoms/es o pel seu compte, podran accedir a les següents ajudes:  
1. Subvencions de 500.000 PTA, que contribuesquen a garantir uns ingressos mínims durant l'inici de l'activitat econòmica.  
2. Subvencions per a la reducció d'interessos, conformement amb l'assenyalat en el punt 2 de l'article 3.  
Capítol II  
Sobre els requisits que cal complir en l'ocupació autònoma  
Article 15. Requisits  
Els qui sol·liciten les ajudes per establir-se com a treballadors/es autònoms/es pel seu compte hauran de reunir els següents requisits:  
- Haver obtingut la qualificació de discapacitat.  
- Trobar-se en situació de desocupació i inscrits en les oficines d'ocupació en el moment de petició de les ajudes, tret del que disposa l'article 17.2.  
Capítol III  
Sobre el procediment que cal seguir en l'ocupació autònoma  
Article 16. Procediment  
1. Les sol·licituds, dirigides a la Direcció General de Treball de la Conselleria de Treball i Afers Socials, es presentaran, en exemplar triple, en els models que a aquest efecte s'editaran.  
2. La presentació s'haurà d'efectuar davant la direcció territorial de Treball de la província corresponent al domicili del sol·licitant, sense perjudici del que preveu l'article 38.4 de la Llei 30/92.  
3. Les direccions territorials instruiran l' expedient oportú, on es verificarà la documentació aportada. Quan aquesta serà incompleta, es requerirà els/les interessats/des perquè, en un termini de 10 dies, reparen les faltes o adjunten els documents preceptius, amb l'advertiment que, si no ho fan així, es considerarà que desisteixen en la seua petició i s'arxivarà sense més tràmit.  
4. Completat l'expedient, serà tramés a la Direcció General de Treball.  
Els qui sol·liciten les ajudes per establir-se com a treballadors autònoms adjuntaran a més la documentació següent:  
- Memòria relativa a l'activitat que es realitzarà, amb indicació d'inversions projectades i de fonts de finançament.  
- Certificat de qualificació de discapacitat.  
- Targeta de demanda d'ocupació.  
- En el supòsit d'haver iniciat l'activitat prèviament a la sol·licitud de les ajudes, caldrà aportar la declaració d'alta en l'Impost d'Activitats Econòmiques i la resolució d'alta en el règim especial de treballadors autònoms.  
- Certificat d'aprovació del préstec subvencionable, si escau.  
Article 17. Termini  
1. Per a la sol·licitud d'ajudes per establiment com a treballadors/es autònoms/es, el termini de presentació serà el comprés entre l'endemà de la publicació d'aquesta ordre al DOGV i el 30 de setembre de 1996.  
2. La sol·licitud es podrà presentar, bé prèviament a l'inici de l'activitat o en el termini màxim de 2 mesos des d'aquella. En tot cas, l'inici no podrà ser anterior a l'1 de gener de 1996.  
Capítol IV  
Sobre resolució i pagament de les ajudes  
per a l'ocupació autònoma  
Article 18. Resolució i pagament  
El director general de Treball, per delegació del conseller de Treball i Afers Socials, adoptarà una resolució motivada en el termini màxim de 45 dies hàbils des de la data de presentació de la sol·licitud, transcorregut el qual sense que se n'haurà produït una resolució expressa, s'entendrà estimada. Per donar efectivitat a l'acte presumpte, caldrà procedir d'acord amb el que disposa l'article 44 de la Llei 30/1992, RJ-PAC.  
Les subvencions es faran efectives en els següents termes.  
1. Notificada la resolució, perquè es faça efectiu el pagament els beneficiaris hauran d'acreditar, en el termini de 2 mesos, l'inici de la seua activitat laboral pel seu compte i, si s'escau, l'alta en el corresponent règim especial de la Seguretat Social, llevat que ja hagen estat acreditats aquests aspectes anteriorment.  
2. Les subvencions concedides en concepte de reducció d'interessos seran endossades d'una sola vegada a l'entitat creditícia pertinent, la qual practicarà l'amortització del principal en la quantia d'aquelles.  
TíTOL III  
Ocupació amb suport  
Capítol I  
Sobre el foment de l'ocupació amb suport  
Article 19. Ocupació amb suport  
S'estableixen ajudes per potenciar experiències singulars que suposen la creació de llocs de treball en l'empresa ordinària a través, fonamentalment, d'accions basades en l'ocupació amb suport i altres de naturalesa anàloga.  
L'ocupació dels esmentats llocs s'haurà de realitzar mitjançant la contractació, en qualsevol de les modalitats previstes en l'Estatut dels Treballadors i les seues normes de desenvolupament, d'aturats afectats de discapacitat psíquica. La durada del contracte i de la jornada efectiva de treball es determinarà en cada cas en funció de les necessitats i capacitat del treballador. Les ajudes sufragaran fins el 80% dels costos inclosos en la memòria a què al·ludeix l'article 21.  
Capítol II  
Sobre requisits que cal complir en les accions  
d'ocupació amb suport  
Article 20. Requisits  
1. Les accions hauran de potenciar exclusivament la integració de persones afectades de discapacitat psíquica.  
2. Per accedir a aquestes ajudes les associacions o entitats sense ànim de lucre i les corporacions locals hauran d'estar al corrent en el compliment de les seues obligacions amb la Hisenda Pública i la Seguretat Social.  
Capítol III  
Sobre el procediment que cal seguir per a la concessió  
d'ajudes a l'ocupació amb suport  
Article 21. Procediment  
1. Les sol·licituds, dirigides a la Direcció General de Treball de la Conselleria de Treball i Afers Socials, es presentaran, en exemplar triple, en els models que a aquest efecte editarà l'esmentada conselleria.  
2. La presentació s'haurà d'efectuar davant la direcció territorial de Treball de la província corresponent al domicili del sol·licitant o promotor de l'acció, sense perjudici del que preveu l'article 38.4 de la Llei 30/92.  
3. La instrucció de l'expedient correspondrà a la Direcció General de Treball. Quan aquesta serà incompleta, es requerirà els/les interessats/des perquè, en un termini de 10 dies, reparen les faltes o adjunten els documents preceptius, amb l'advertiment que, si no ho fan així, es considerarà que desisteixen en la seua petició i s'arxivarà sense més tràmit.  
A aquesta sol·licitud s'adjuntarà:  
- Memòria de l'acció que es realitzarà.  
- Càlcul dels costos salarials del personal de suport (buscador d'ocupació, preparador laboral, formadors, etc.).  
- Relació dels/les treballadors/es amb alguna capacitat reduïda inclosos en l'acció.  
- Acreditació del compliment de les obligacions amb la Hisenda Pública i la Seguretat Social.  
Article 22. Termini de presentació.  
Per a la sol·licitud d'ajudes per ocupació amb suport, el termini de presentació serà el comprés entre l'endemà de la publicació d'aquesta ordre al DOGV i el 30 de setembre de 1996.  
Capítol IV  
Sobre resolució i pagament d'ajudes  
per a ocupació amb suport  
Article 23. Resolució i pagament  
1. El director general de Treball, per delegació del conseller de Treball i Afers Socials, adoptarà una resolució motivada en el termini màxim de 45 dies hàbils des de la data de presentació de la sol·licitud, transcorregut el qual sense que se n'haurà produït una resolució expressa, s'entendrà estimada. Per donar efectivitat a l'acte presumpte, caldrà procedir d'acord amb el que disposa l'article 44 de la Llei 30/1992, RJ-PAC.  
2. El pagament seguirà les fórmules arbitrades en l'article 13 apartat b), 1 d'aquesta ordre.  
DISPOSICIó ADDICIONAL  
Produirà la resolució parcial o total de les subvencions concedides i es procedirà el reintegrament de les quantitats percebudes i l'exigència de l'interès de demora des del moment del pagament de la subvenció en els casos següents:  
a) L'incompliment per part dels beneficiaris dels termes, formes i condicions en els títols precedents, així com de les obligacions que s'assumiran una vegada acceptades aquelles.  
b) Haver estat declarada la desqualificació del centre especial d'ocupació, mitjançant una resolució expressa de l'òrgan competent.  
En qualsevol cas, no podran efectuar-se lliuraments de pagament als esmentats centres quan es troben incursos en un expedient de desqualificació, que hauran de ser resolts en un termini màxim de tres mesos des del seu inici.  
c) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.  
L'esmentada resolució parcial o total requerirà, perquè siga adoptat, l'obertura d'un expedient, del qual es donarà audiència als interessats i serà l'òrgan competent el mateix que va dictar la resolució controvertida.  
En el cas de ser exigit el reintegrament total o parcial de la subvenció, aquest s'haurà de produir en el termini dels quinze dies següents al de la notificació de la resolució.  
Transcorregut l'esmentat termini sense que s'haja produït al reintegrament, i una vegada definitiva la resolució, es procedirà conformement amb el Decret 7/1988, de 25 de gener, del Consell de la Generalitat Valenciana, sobre el procediment de constrenyiment de taxa i exaccions parafiscals, el RD 1.684/1990, de 20 de desembre, pel qual s'aprova el Reglament General de Recaptació.  
El falsejament o l'ocultació de dades i documents, en allò que afecten substancialment la concessió o el lliurament de fons públics, produirà, a més, la deducció de responsabilitats en l'ordre jurisdiccional pertinent.  
DISPOSICIó TRANSITòRIA  
Aquesta ordre tindrà efecte des del dia 1 de gener de 1996.  
DISPOSICIONS FINALS  
Primera  
Queda derogat el capítol II del títol IV de l'Ordre de 30 de desembre de 1994, per la qual es regulen diverses mesures de foment d'ocupació per a l'exercici de 1995.  
Segona  
La concessió i quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, per l'existència de crèdit pressupostari adequat i suficient amb aquesta finalitat, habilitat en els Pressupostos de la Generalitat Valenciana vigents en l'exercici de 1996.  
En cap cas no s'imputaran les sol·licituds desestimades per aquesta causa a exercicis econòmics posteriors, excepte autorització expressa del Consell de la Generalitat Valenciana.  
València 14 de febrer de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI